**คณะสัตวแพทยศาสตร์ มข. ร่วมถวายงานเพื่อสนองปณิธาน ศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี โดยการสาธิตผ่าตัดทำหมันสุนัขในศูนย์พักพิงฯ**

**ณ ศูนย์พักพิงสุนัขจังหวัดอุดรธานี**

เมื่อวันพฤหัสบดีที่ 19 เมษายน 2561 ที่ผ่านมา คณะสัตวแพทยศาสตร์ มหาวิทยาลัยขอนแก่น นำโดย **น.สพ.สมพงษ์ หอยสังข์** ผู้ช่วยคณบดีฝ่ายโรงพยาบาลสัตว์ **น.สพ.ปิยะศักดิ์ วิภูศักดิ์** ผู้จัดการคลินิกนอกเวลา **น.สพ.ธนกร ศรีรัตน์** สัตวแพทย์สังกัดโรงพยาบาลสัตว์ **อ.สพ.ญ.ดร.ธนิกุล ศรีธัญรัตน์** อาจารย์กลุ่มวิชาศัลยศาสตร์ สาขาวิชาสัตวแพทยศาสตร์ ได้เดินทางเข้าร่วมถวายงานโดยการสาธิตผ่าตัดทำหมันสุนัข ณ ศูนย์พักพิงสุนัขจังหวัดอุดรธานี เพื่อสนองปณิธาน ศาสตราจารย์ ดร.สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี ที่ทรงห่วงใยปัญหาโรคพิษสุนัขบ้าที่เป็นปัญหาสำคัญและทรงมีพระประสงค์ให้โรคพิษสุนัขบ้าหมดไปจากประเทศไทย และได้กำหนดให้จังหวัดอุดรธานีเป็นจังหวัดนำร่องเพื่อดำเนินตามโครงการสัตว์ปลอดโรค คนปลอดภัยจากโรคพิษสุนัขบ้า พร้อมนี้ทางคณะฯ ได้จัดเตรียมอุปกรณ์ผ่าตัดทำหมัน รถยนต์เคลื่อนที่ โคมไฟสำหรับใช้ในการผ่าตัด และอื่นๆ ที่จำเป็นในการสาธิตผ่าตัดในครั้งนี้ด้วย